**Referat**

|  |
| --- |
| **Møde:** Sundhedsdirektørernes Forretningsudvalg**Tid**: Mandag den 2. september 2024 kl. 12.30-13.30**Sted:** Regionshuset**Deltagere:** Søren Aalund, Mikkel Grimmeshave, Tue von Påhlman, BenteGraversen, Peter Hvid Paulsen, Haukur Thorsteinsson**Gæster:** **Afbud:** Thomas Haugaard  |

*Mødet blev flyttet til den 2. september kl. 12.30-13.30 pga. afbud til det oprindelige mødetidspunkt den 27. august.*

# Opfølgning på møder

Sundhedsdirektørernes Forretningsudvalg drøfter relevante møder siden sidst, herunder:

Sundhedssamarbejdsudvalget den 17. juni: Mødet havde Sundhedsstrukturkommissionens afrapportering samt høringssvar som hovedemne.

KKR-møde den 21. juni: På KKR-mødet blev Sundhedsstrukturkommissionens afrapportering og høringssvar behandlet. Som optakt til KKR-mødet blev der afholdt et udvidet KKR-møde om samme emne med deltagelse fra KL-direktør Christian Harsløf.

Virtuelt møde med KL den 24. juni: Mødet omhandlede Sundhedsstrukturkommissionens afrapportering.

Fyraftensmøde for direktioner i de nordjyske kommuner den 15. august 2024: Mødet omhandlede Sundhedsstrukturkommissionens anbefalinger præsenteret af Jesper Fisker, Ekspertgruppen for fremtidens beskæftigelsesindsats udlagt af Vibeke Jensen, samt KL’s perspektiver og de mange reformers betydning for kommunerne ved Kristian Vendelbo.

Ovenstående møder havde som nævnt Sundhedsstrukturkommissionens afrapportering som primært emne, hvorfor punktet skal ses i sammenhæng med punkt 2 nedenfor.

## Indstilling:

Det indstilles at Sundhedsdirektørernes Forretningsudvalg:

* Drøfter om de nævnte møder giver anledning til opfølgning i regi af forretningsudvalget.

***Referat:***

*Ift. fyraftensmødet den 15. august blev det bemærket, at det fungerede godt med et møde på tværs af direktionerne, hvorfor denne mødetype fint kunne gentages.*

*Forretningsudvalget drøftede Ældreloven, som er i høring. Det blev aftalt, at KKR-sekretariatet skriver til direktørkredsen med henblik på at indhente eventuelle input til KL’s høringssvar til Ældreloven. Yderligere var der ønske om at KKR-sekretariatet vender processen for Ældreloven med KL.*

# Opfølgning vedr. Sundhedsstrukturkommissionen og sundhedsreform

Den 6. august var der høringsfrist på Sundhedsstrukturkommissionens afrapportering. Via KKR Nordjylland blev der afsendt et fælleskommunalt nordjysk høringssvar, ligesom der blev afsendt et tværsektorielt nordjysk høringssvar.

Der lægges op til en åben drøftelse i Sundhedsdirektørernes Forretningsudvalg af status på den nationale proces med Sundhedsstrukturkommissionens afrapportering og national sundhedsreform. Herunder ønskes en drøftelse af hvordan regeringens udspil til en sundhedsreform eventuelt skal behandles fælleskommunalt/tværsektorielt, når udspillet foreligger (en politisk behandling af emnet er planlagt på Sundhedspolitisk Samling den 4. oktober).

## Indstilling:

Det indstilles at Sundhedsdirektørernes Forretningsudvalg:

* Følger op på processen med Sundhedsstrukturkommissionens afrapportering og høringssvar.
* Drøfter behovet for behandling af regeringsudspillet til en sundhedsreform, når dette foreligger.

**Referat:**

*Forretningsudvalget drøftede den hidtidige proces med Sundhedsstrukturkommissionens afrapportering og høringssvar. Ift. den fremadrettede proces vil KKR-sekretariatet følge op med KL ift. deres forventninger til processen, når regeringsudspil/forhandlinger om sundhedsreformen foreligger.*

# Forberedelse af kommende møder

Sundhedsdirektørernes Forretningsudvalg drøfter kommende møder med henblik på eventuel forberedelse af sager, sagsgange og fælleskommunale perspektiver.

Fælles Forretningsudvalg den 2. september: Dagsordenen til mødet i Fælles Forretningsudvalg når at blive udsendt inden mødet i Sundhedsdirektørernes Forretningsudvalg og kan derfor ved behov vendes på mødet.

KL Sundhedsstrategisk Gruppe den 18. september: Der er mulighed for at afgive ønsker til dagsordenen til mødet i Sundhedsstrategisk Gruppe.

Strategisk Sundhedsforum den 1. oktober: Den foreløbige dagsorden til mødet i Strategisk Sundhedsforum er i overskriftsform som følger:

* Drøftelse: Ny lov om mulighed for fravalg af genoplivning ved hjertestop
* Orientering: Beretning fra Sundhedsklynge Midt vedr. henvisningsanalyse
* Drøftelse: Regeringens sundhedsudspil
* Drøftelse: Dagsorden til Sundhedssamarbejdsudvalget den 24. oktober
* Drøftelse: §233 ansøgning vedr. præhospital transport til kommunal akutplads
* Orientering: Nyt fra Sundhedsklyngerne
* Orientering: Program for Sundhedspolitisk Samling 2024
* Godkendelse: Samarbejdsaftale om fælles hjælperordninger for borgere med kronisk respirationsinsufficiens
* Orientering: Sundhedsprofilundersøgelsen Hvordan har du det? 2025
* Orientering: Formandskabet for Fælles Forretningsudvalg orienterer
* Orientering: Kvartalsstatus - TeleCare Nord

Sundhedspolitisk Samling den 4. oktober: Et forventet regeringsudspil til sundhedsreform vil være hovedemnet for arrangementet (såfremt regeringsudspillet ikke foreligger, ses der på muligheden for en ”plan B” med fokus på eSundhed).

## Indstilling:

Det indstilles at Sundhedsdirektørernes Forretningsudvalg:

* Drøfter forberedelse af kommende møder

***Referat:***

*Forretningsudvalget drøftede kommende møder. Ift. Sundhedspolitisk Samling blev det bemærket, at den planlagte dato for Sundhedspolitisk Samling (4. oktober) kan vise sig at ligge for tidligt ift. regeringsudspil til en sundhedsreform. Alternative datoer til en behandling af regeringsudspillet i kredsen for Sundhedspolitisk Samling kan være i forbindelse med Sundhedssamarbejdsudvalgets møde den 24. oktober, Kontaktudvalgets møde den 5. november eller Sundhedssamarbejdsudvalgets møde den 9. december. Behandlingen af regeringsudspillet skal gerne ligge i perioden, inden en reform er endeligt vedtaget.*

1. **Opfølgning vedrørende borgere med behov for overvågning af behandling i eget hjem**

Den 3. maj 2024 behandlede Sundhedsdirektørernes Forretningsudvalg et punkt vedr. borgere med behov for overvågning i eget hjem efter hospitalsbehandling. Hjørring Kommune bragte emnet op pga. nogle få (men meget ressourcekrævende) borgerforløb, hvor kommunen har oplevet uenighed med Region Nordjylland/hospital om betalingen for borgere med behov for fuld overvågning i hjemmet. Hjørring Kommune har oplevet meget omkostningstunge borgerforløb, hvor hospitalsafdelingen har skrevet, at borger ikke kan være alene. Kommunen har derefter opstartet hjælpen uden konkret at få en delegation. Hjørring Kommune beskriver, at disse borgere falder mellem to stole, da hospitalet ikke er bevidst om deres sektoransvar, og da kommunen i lovgivningen ikke kan bevillige overvågning eller tilstedeværelse i servicelovens § 83.

Konklusionen på mødet i Sundhedsdirektørernes Forretningsudvalg den 3. maj blev at ”KKR-sekretariatet bringer problemstillingen videre til vurdering i KL, hvorefter der følges op i Sundhedsdirektørernes Forretningsudvalg.”

KL-sekretariatet har henvendt sig til KL, som oplyser, at problemstillingen er kendt fra andre kommuner. For nuværende verserer en [retssag](https://politiken.dk/danmark/art9836484/Daniel-Lund-Hansens-sag-ligner-en-sag-som-mange-andre-vi-f%C3%A5r-ind-p%C3%A5-redaktionen.-Men-den-kan-%C3%A6ndre-alt) vedrørende en lignende sag fra hovedstadsområdet. I sagen stævner en borger Ankestyrelsen, som har stadfæstet kommunens afslag på døgnhjælp. Reelt set handler sagen ligeledes om regionens ansvar. Tidshorisonten på afgørelse af retssagen er ikke kendt.

Da KL ikke er lovfortolkende myndighed, kan en vurdering fra KL ikke i sig selv bruges til noget. KL henviser derfor til kontakt til Indenrigs- og Sundhedsministeriet for eventuel præcisering/fortolkning af, hvad gældende lovgivning.

## Indstilling:

Det indstilles at Sundhedsdirektørernes Forretningsudvalg:

* Tager orienteringen om tilbagemelding fra KL til efterretning og drøfter behovet for yderligere opfølgning på sagen.

***Referat:***

*Sundhedsdirektørernes Forretningsudvalg drøftede sagen. For nuværende afventes udfaldet af retssagen nævnt i dagsordenspunktet. Derudover tages emnet eventuelt op i KL’s Sundhedsstrategisk Gruppe (KKR-sekretariatet tager dette med til KL).*

# Opfølgning om sundhedstjek på botilbud

Den 3. maj 2024 behandlede Sundhedsdirektørernes Forretningsudvalg et punkt om sundhedstjek på botilbud. Punktet blev behandlet som opfølgning på møde i DAS Social den 4. april 2024, hvor implementering af sundhedstjek på botilbud var på dagsordenen. Sundhedstjek på botilbud er indført med overenskomsten for almen praksis; ved behov kan nærmere information om sundhedstjekkene findes i ”[Vejledning for anvendelse af overenskomstens ydelser](https://eur01.safelinks.protection.outlook.com/?url=https%3A%2F%2Fprotect.checkpoint.com%2Fv2%2F___https%3A%2F%2Flaeger.dk%2Fmedia%2Fjfhjmizd%2Fvejledning_overenskomst_2022_web.pdf___.YzJlOmFhbGJvcmdrb21tdW5lOmM6bzowOTQzNGY4ZjBmOTI0ZmJkOWJlMWU1OTcwMjdlY2FkYzo2OmVlNDY6ZjllZDQ5MTE3OWQ0ZmJmNjg5YzUxMTFiOTY0OWM1Njk0MTk1ZGIyMmZiNmM4OGYyNmM4ZTAxM2M2MTZmNDIwZTpoOlQ&data=05%7C01%7Cphp%40aalborg.dk%7C1a859390f0cd4e76687508dbce0ed791%7C94fe11a337d94f50a2154fd295985b73%7C0%7C1%7C638330335357886095%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=xqrhUCztv6ixgYsV49n5HdrtEPfR9PupGGBWhGTZRCw%3D&reserved=0)” (side 177-178).

På mødet i Sundhedsdirektørernes Forretningsudvalg den 3. maj blev det besluttet, at ”KKR-sekretariatet følger op med KL ift. hvilken implementeringsopfølgning KL forventer på tiltaget. Ved behov kan Sundhedsdirektørernes Forretningsudvalg følge op på sagen.”

Der gives på mødet en mundtlig tilbagemelding om dialog med KL vedrørende implementeringsopfølgning på sundhedstjek på botilbud.

Det kan bemærkes, at det af forhandlingsaftalen for overenskomst for almen praksis fremgår, at ”parterne er enige om, at der følges op på indsatsen med sundhedstjek til målgruppen i forhold til anvendelse blandt de praktiserende læger medio 2024.” Yderligere er overenskomstparterne enige om at igangsætte et forskningsprojekt i regi af en eller flere af forskningsenhederne for almen praksis ift. om sundhedstjek bidrager til levetid og livskvalitet. Endelig er parterne enige om, at man i overenskomstperioden vil søge dialog med relevante patientorganisationer og Sundhedsstyrelsen i forhold til sundhedstjek med henblik på at inddrage erfaringer og anbefalinger til brug for overvejelser om tilpasning af indsatsen.

## Indstilling:

Det indstilles at Sundhedsdirektørernes Forretningsudvalg:

* Tager orienteringen om tilbagemelding fra KL til efterretning og drøfter behovet for yderligere opfølgning på sagen.

***Referat:***

*Sundhedsdirektørernes Forretningsudvalg drøftede emnet, og der gøres ikke for nuværende yderligere fælleskommunalt. Flere kommuner har behandlet emnet lokalt (herunder i KLU), ligesom det tidligere er aftalt at emnet tages op igen primo 2025 i DAS Social.*

# Fælles udbud vedr. Totalløsning til Intelligent Medicinhåndtering (TIM)

Hjørring Kommune og Vesthimmerlands Kommune har henvendt sig til fællessekretariatet med henblik på evt. at få undersøgt, om der er fælleskommunal interesse/opbakning til et fornyet fælles udbud vedrørende TIM, der er en intelligent medicinhåndteringsløsning (pilledoseringsmaskine).

Der har været en dialog i flere kommuner om TIM-kontrakten, der udløber den 31. marts 2025. Det kan derfor eventuelt drøftes tværkommunalt, om der kunne være interesse for et nyt fælles udbud. Forud for en evt. udbudsproces har Århus Kommune henvendt sig til Aalborg Kommune og de resterende 6-by kommuner mhp. at indgå i et fælles udbud i det regi, hvilket Aalborg Kommune har takket ja til. Et evt. nordjysk udbud vil således være uden Aalborg Kommune, hvilket stiller de nordjyske kommuner i en mindre gunstig situation i forbindelse med en evt. kommende udbudsproces. Hjørring Kommune har rakt ud til Århus Kommune for at forhøre sig om muligheden for, at de resterende nordjyske kommuner kan blive en del af udbuddet. Dette er imidlertid ikke blevet imødekommet, da man ønsker en ren 6-by udbudsproces med flere velfærdsteknologiske løsninger.

Sekretariatets foreløbige (men dog ufuldstændige) overblik viser, at Brønderslev, Mariagerfjord, Rebild, Thisted, Jammerbugt, Vesthimmerlands og Hjørring Kommuner alle arbejder med TIM, mens Frederikshavn Kommune har udtrykt ønske om at komme i gang.

Der lægges op til en åben drøftelse i forretningsudvalget af, om sagen skal bringes ind for den samlede sundhedsdirektørkreds på førstkommende møde (SSF-formødet den 1. oktober) med henblik på at afklare grundlaget for et fælles udbud.

Der er tilbage i 2019 udarbejdet en evaluering af TIM-projektet ([evaluering-alexandra-instituttet.pdf (hjoerring.dk)](https://hjoerring.dk/Media/D/1/evaluering-alexandra-instituttet.pdf), hvilket er den seneste evaluering, og som derfor ikke tager højde for de opbyggede erfaringer fra perioden 2019-2024.

**Indstilling**

Det indstilles at Sundhedsdirektørernes Forretningsudvalg:

* Beslutter den videre sagsgang for beslutning om fornyet fælles udbud vedr. TIM

***Referat:***

*Sundhedsdirektørernes Forretningsudvalg besluttede, at emnet sættes på dagsordenen på møde i sundhedsdirektørkredsen den 1. oktober 2024.*

# Orientering vedrørende Nordjysk Sundhedsalliance

I regi af Nordjysk Sundhedsalliance arbejdes der p.t. med et projekt, hvor AAU er lead, omkring et samarbejde ift. fleksible og tværfaglige uddannelsesveje. Her har universitetet indledningsvis været i dialog med Regionshospitalet i Hjørring, men arbejdet er midlertidig sat på pause pga. lederskifte på hospitalet. Der er tale om et projekt med flere elementer, men med udgangspunkt i at styrke sygehusets uddannelseskomponent i Hjørring. Her har tanken bl.a. været at se på muligheden for et ’færdighedstræningslaboratorium’ med fokus på kliniske opgaver hvor læger og sygeplejersker arbejder sammen i teams. AAU tænker at invitere de andre parter fra alliancen ind i arbejdet så snart der er afklaring fra Regionshospitalet ift. om de ønsker at indgå i projektet.

Samtidig har UCN været i dialog med Hjørring Kommune om kompetencebehov til både dimittender fra sygeplejerskeuddannelsen og ift. efter-/videreuddannelse. Hjørring Kommune har ligeledes været i dialog med SOSU Nord ift. det samme. UCN har ligeledes løftet disse tanker i Tværsektorielt Uddannelsesforum (hvor kommunerne er repræsenteret ved Jan Nielsen, Mikkel Grimmeshave, Tue Von Påhlman og Birgitta Sloth Christiansen).

Herudover har der i regi af Sundhedsalliancen været drøftelser af behov for digitale kompetencer i sundhedsuddannelserne, hvor UCN p.t. arbejder på en ansøgning til Uddannelses- og Forskningsministeriets pulje vedr. digitalt løft og efteruddannelse. Her vil UCN tage fat i kommunale repræsentanter fra de fire klynger (Aalborg, Thisted, Hjørring og Vesthimmerland) med henblik på kvalificering og tilslutning til deres ansøgning. På møder i Sundhedsalliancen har der været gjort opmærksom på det arbejde der allerede foregår tværsektorielt ift. udvikling af det Nordjyske e-Sundhedsvæsen.

På det kommende møde i Sundhedsalliancen vil UCN gerne have en sag på dagsorden ift. at orientere om og drøfte perspektiver ift. et samarbejde på området, dvs. med udgangspunkt i en indledende dialog ml. SOSU Nord, UCN og Hjørring Kommune.

**Indstilling**

Det indstilles at Sundhedsdirektørernes Forretningsudvalg:

* Tager sagen til efterretning og drøfter evt. kommunale (og tværsektorielle) opmærksomhedspunkter ift. det kommende møde i Nordjysk Sundhedsalliance.

***Referat:***

*Forud for næste møde i Nordjysk Sundhedsalliance laves der en afdækning af kommissorierne/arbejdsområderne for forskellige mødefora på uddannelsesområdet for at sikre, at der ikke er parallelle/overlappende fora.*

# Vederlagsfri fysioterapi

Sekretariatet har i forbindelse med den administrative behandling af tre klager over en klinik, været i dialog med en lokal nordjysk kommunes træningsenhed, der har udtrykt bekymring ift. et potentielt opgaveskred der kan være udgiftsdrivende for kommunerne.

Konkret har klinikken sendt breve ud til borgerne med besked om reduktion i vederlagsfri fysioterapi med begrundelse i økonomiske forhold, hvilket er overenskomststridigt. Den lokale bekymring består i, at man er bekendt med, at der er tale om at samtlige modtagere af vederlagsfri fysioterapi på klinikken er blevet reduceret i træning med samme argumentation. Det er imidlertid kun de tre indgivne klager, som Samarbejdsudvalget for Fysioterapi kan forholde sig til på næstkommende møde den 9. september.

Træningsenheden rejser i denne forbindelse en bekymring for, at der er ved at ske et skred, hvor de borgere, der nu er sat ned i behandling, i stedet potentielt set kan søge træning i kommunen gennem SEL §86, hvilket derfor kan blive udgiftsdrivende for kommunerne. Man vil imidlertid lokalt afslå alle anmodninger om træning efter SEL § 86, da borgerne jo er bevilliget vederlagsfri fysioterapi gennem speciale 62. Samtidig er en afledt bekymring af dette også, at borgerne bliver så dårligt fungerende, at der reelt kommer en afledt kommunal omkostning på baggrund af den manglende vederlagsfri fysioterapeutiske træning.

Sekretariatet er i dialog med KL, der generelt ser lignende tendenser på landsplan. Problemstillingen drøftes ligeledes på et møde med KL og det fælleskommunale fysioterapinetværk den 28. august.

Der lægges op til en drøftelse i forretningsudvalget af, om der er behov for en afdækning af, hvorvidt det er en genkendelig problemstilling i andre nordjyske kommuner.

**Indstilling:**

Det indstilles at Sundhedsdirektørernes Forretningsudvalg:

* Drøfter om der er behov for en fælleskommunal afdækning af et evt. udfordringsbillede i de nordjyske kommuner.

***Referat:***

*Sundhedsdirektørernes Forretningsudvalg besluttede, at Det fælleskommunale Sundhedssekretariat skriver til sundhedsdirektørkreds med henblik på en hurtig afdækning af eventuelle udfordringer med borgere, som sættes ned i vederlagsfri fysioterapibehandling.*

# Eventuelt

Opfølgning på Evaluering af aftale om 72 timers behandlingsansvar: Aalborg, Jammerbugt og Læsø kommuner deltager i evalueringen med opstart ultimo august. Der gives en kort status på udpegninger lokalt fra de tre deltagende kommuner.

***Referat:***

*Der var ingen bemærkninger under dette punkt.*

# Næste møde

Næste møde i Sundhedsdirektørernes Forretningsudvalg er den 8. oktober 2024. Mødet er planlagt som et virtuelt møde.